Nafarroako Parlamentuko Mahaiak, 2020ko ekainaren 8an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea María Luisa De Simón Caballero andreak aurkeztutako galdera, laneko ikuskaritzak landa-eremuan sustatutako ikuskapen-kanpainari buruzkoa.

**2.** Nafarroako Parlamentuko Aldizkari Ofizialean argitara dadin agintzea.

**3.** Osoko Bilkuran izapidetzea.

Iruñean, 2020ko ekainaren 8an

Lehendakaria: Unai Hualde Iglesias

GALDERAREN TESTUA

Izquierda-Ezkerra talde parlamentario mistoko parlamentari Marisa De Simón Caballerok, Legebiltzarreko Erregelamenduan ezarritakoaren babesean, honako galdera hau egiten du, Parlamentu honen hurrengo Osoko Bilkuran ahoz erantzun dakion.

Azken asteotan hedabideen bidez jakin dugu Espainiako landa-eremuan irregulartasun larriko egoerak detektatu direla, balizko iruzurrak eta irregulartasunak detektatze eta amaiarazte aldera Laneko Ikuskaritzak maiatzean eta ekainean egindako ikuskapenen kanpaina berezi baten ondorioz.

Ikuskapenen kanpaina horrek kritika sutsuak eragin ditu gure erkidegoko lehen sektoreko ordezkarien sektore batean, zeinak Laneko ministro Yolanda Díazen dimisioa eskatzeraino iritsi baitira. Gure ustez, dimisio-eskaera hori harrigarria eta ulergaitza da, bere lege nahiz lan betebeharrak modu arduratsuan betetzen dituen batek egiten badu.

Osasun krisiaren unerik latzenetan, nekazariek eta abeltzainek funtsezkoa eta ezinbestekoa zen lana egin dute herritar guztien esku lehen sektoreko produktuak jartzen zirela bermatzeko; hortaz, administrazioaren kezka nagusietako bat izan behar du horien lan eskubideak zorrotz errespetatzen direla bermatzeak.

Nafarroako Gobernuko lehendakariak zer balorazio egiten du Laneko Ikuskaritzak gure herriko landa-eremuan sustatutako ikuskapenen kanpaina hori dela-eta?

Iruñean, 2020ko ekainaren 4an

Foru parlamentaria: Marisa De Simón Caballero